P. Prokopovič, minister dopravy, pôšt a telekomunikácií SR: (2003-01-15):
Zo zasadnutí spoločného výboru CEFTA, stretnutia ministrov poľnohospodárstva, ako aj zo summitu predsedov vlád krajín CEFTA vyplynula úloha, ktorá sa týka ďalšej liberalizácie agropotravinárskeho obchodu. V zmysle záverov z týchto stretnutí sa v roku 2002 uskutočnili rokovania medzi Slovenskou republikou a Českou republikou na jednej strane a Slovinskou republikou na strane druhej. Predkladaný materiál zahŕňa výsledky rokovaní expertov ministerstiev pôdohospodárstva a ministerstiev zodpovedných za zahraničný obchod. Jeho obsahom je zníženie colných sadzieb komodít, ktoré v rámci CEFTA doteraz liberalizované neboli a ktorých výška obmedzovala slovenským exportérom prístup na slovinský trh. Zároveň došlo k ďalšej liberalizácii v prípade niektorých komodít, na ktoré sa už predtým poskytovali preferenčné clá podľa Doplnkového protokolu č. 6 k CEFTA. Strany sa dohodli aj na odstránení exportných dotácií na dodávky realizované pri nulovej colnej sadzbe. Česká a slovenská strana z dôvodu existencie colnej únie dodržali spoločný postup pri rokovaniach so slovinskou stranou a dohodli sa na jednotných colných sadzbách. Vychádzajúc z dohodnutých koncesií možno v obchode so Slovinskou republikou očakávať ďalší nárast aktívneho salda obchodnej bilancie v skupine agropotravinárskych výrobkov. Slovensko od roku 1998 zaznamenáva v obchode s agropotravinárskymi komoditami so Slovinskom kladné saldo obchodnej bilancie, ktoré má rastúcu tendenciu. To bolo v roku 1998 vo výške 0,57 mil. USD, v roku 1999 vo výške 0,93 mil. USD, v roku 2000 vo výške 1,15 mil. USD, v roku 2001 vo výške 1,99 mil. USD a v prvom polroku 2002 vo výške 0,5 mil. USD. Vláda Slovenskej republiky uznesením č. 1245 zo dňa 13. novembra 2002 súhlasila s uzavretím Doplnkového protokolu  č. 12 k Stredoeurópskej dohode o voľnom obchode. Jeho slávnostné podpísanie sa uskutočnilo dňa 5. decembra 2002 v Záhrebe pri príležitosti podpisu Dohody o prístupe Chorvátska k CEFTA. Tento protokol sa predbežne vykonáva od 1. januára 2003. Vážené pani poslankyne, páni poslanci, odporúčam aby ste vyslovili súhlas s Doplnkovým protokolom č. 12  k Stredoeurópskej dohode o voľnom obchode. Z. Martináková, podpredsedníčka NR SR: Ďakujem, pán minister. Prosím, aby ste zaujali miesto určené pre navrhovateľov. Prosím určeného spravodajcu z výboru pre hospodárstvo, privatizáciu a podnikanie pána poslanca Jirka Malchárka, aby informoval Národnú radu o výsledku rokovania výboru o tomto návrhu vlády. J. Malchárek, poslanec: Ďakujem pekne, pani predsedajúca. Vážené dámy poslankyne, páni poslanci, z poverenia Výboru Národnej rady Slovenskej republiky pre hospodárstvo, privatizáciu a podnikanie, vyplývajúc z uznesenia č. 47 zo zasadania tohto výboru z 9. januára 2003, predkladám správu výboru o výsledku prerokovania návrhu na vyslovenie súhlasu Národnej rady Slovenskej republiky s Doplnkovým protokolom č. 12 k Stredoeurópskej dohode o voľnom obchode. Predseda Národnej rady Slovenskej republiky pridelil návrh Výboru Národnej rady pre hospodárstvo, privatizáciu a podnikanie a súčasne ho určil, vyplývajúc z jeho kompetencie, za gestorský výbor. Výbor Národnej rady prerokoval pridelenú parlamentnú tlač ako gestorský výbor a schválil v súlade s § 79 ods. 4 rokovacieho poriadku správu výboru uznesením č. 47 z 9. januára 2003. Iné výbory Národnej rady Slovenskej republiky návrh na vyslovenie súhlasu neprerokovali. Výbor uvedený návrh prerokoval 9. januára a uznesením č. 45 odporučil Národnej rade Slovenskej republiky vysloviť s návrhom súhlas. Gestorský výbor súčasne v súlade s § 88 ods. 2 a 3 rokovacieho poriadku konštatuje, že ide o medzinárodnú hospodársku zmluvu všeobecnej povahy podľa čl. 7 ods. 4 Ústavy Slovenskej republiky, odporúča Národnej rade Slovenskej republiky podľa čl. 86 písm. d) Ústavy Slovenskej republiky vysloviť súhlas s Doplnkovým protokolom č. 12 k Stredoeurópskej dohode o voľnom obchode. Prosím, pani predsedajúca, aby ste otvorili rozpravu k tomuto bodu programu. Z. Martináková, podpredsedníčka NR SR: Ďakujem, pán poslanec. Otváram rozpravu. Písomne sa neprihlásil žiaden poslanec. Otváram možnosť prihlásiť sa ústne do rozpravy k tomuto bodu programu. Dúfam, že nezlyhalo technické zariadenie. Uzatváram možnosť prihlásiť sa ústne do rozpravy a vyhlasujem rozpravu za skončenú. Pristúpime k tretiemu čítaniu o tomto návrhu vlády. Prosím spravodajcu, aby predniesol odporúčanie výboru. J. Malchárek, poslanec: Ďakujem pekne za slovo. Dovolím si predniesť návrh uznesenia Národnej rady Slovenskej republiky k návrhu na vyslovenie súhlasu Národnej rady Slovenskej republiky s Doplnkovým protokolom č. 12 k Stredoeurópskej dohode o voľnom obchode. „Národná rada Slovenskej republiky podľa čl. 86 písm. d) Ústavy Slovenskej republiky po prerokovaní návrhu na vyslovenie súhlasu Národnej rady Slovenskej republiky s Doplnkovým protokolom č. 12 k Stredoeurópskej dohode o voľnom obchode vyslovuje súhlas s Doplnkovým protokolom č. 12 k Stredoeurópskej dohode o voľnom obchode.“ Prosím, pani predsedajúca, aby ste dali o tomto mojom návrhu hlasovať. Z. Martináková, podpredsedníčka NR SR: Dávam hlasovať o prednesenom návrhu. Prosím, prezentujme sa a hlasujme, páni poslanci a panie poslankyne. (Hlasovanie.) Prítomných 108 poslancov, za hlasovalo 106 poslancov, nehlasovali 2 poslanci. Konštatujem, že Národná rada navrhované uznesenie schválila. návrhu na vyslovenie súhlasu Národnej rady Slovenskej republiky s Dohodou o prístupe Chorvátskej republiky k Stredoeurópskej dohode o voľnom obchode . Návrh vlády ste dostali ako tlač 117. Správu o prerokovaní návrhu vlády vo výbore pre hospodárstvo, privatizáciu a podnikanie máte ako tlač 117a. Opäť prosím ministra dopravy, pôšt a telekomunikácií pána Prokopoviča, aby návrh vlády uviedol.